KKกวาดหุ้นบลจ.  กบข.ขายถูก63ล.
แบงก์เกียรตินาคินควัก 63 ล้าน ซื้อหุ้น บลจ.เกียรตินาคิน 40% จาก กบข.ในราคาต่ำกว่ามูลค่ายุติธรรม
8 ก.ย. 2555

แบงก์เกียรตินาคินควัก 63 ล้าน ซื้อหุ้น บลจ.เกียรตินาคิน 40% จาก กบข.ในราคาต่ำกว่ามูลค่ายุติธรรม
ธนาคารเกียรตินาคิน (KK) เปิดเผยว่า คณะกรรมการ (บอร์ด) ธนาคารจะซื้อหุ้นบริษัทหลักทรัพย์จัดการกองทุน (บลจ.) เกียรตินาคิน จำนวน 40% จากกองทุนบำเหน็จบำนาญข้าราชการ (กบข.) เป็นเงินจำนวน 63.04 ล้านบาท ทำให้ถือหุ้นทั้งหมด 
เป้าหมายของการลงทุนครั้งนี้ เพื่อเสริมประสิทธิภาพในการบริหารจัดการและเสริมศักยภาพการทำธุรกิจตามแผนการร่วมกิจการระหว่างธนาคารและบริษัท ทุนภัทร (PHATRA)
ทั้งนี้ จากงบการเงินของ กบข. ปี 2554 ได้รายงานการลงทุนถือหุ้น บลจ.เกียรตินาคิน สัดส่วน 40% มีมูลค่ายุติธรรม ที่ 116.59 ล้านบาท 
ด้านผลดำเนินงานของ บลจ.เกียรตินาคิน ในปี 2554 มีขาดทุนสุทธิ 4.49 ล้านบาท หรือขาดทุนหุ้นละ 0.16 บาท แย่ลงเมื่อเปรียบเทียบกับปี 2553 ขาดทุนสุทธิ 1.30 ล้านบาท หรือ 0.15 บาท ทำให้ ณ สิ้นปี 2554 มีขาดทุนสะสมทั้งสิ้น 10.26 ล้านบาท 
นอกจากนี้ บอร์ด KK มีมติอนุมัติการจ่ายเงินปันผลระหว่างกาลในอัตราหุ้นละ 1 บาท ให้แก่ผู้ถือหุ้นที่มีชื่อในทะเบียนวันที่ 24 ก.ย.นี้ โดยกำหนดจ่ายเงินวันที่ 5 ต.ค. 2555
ด้านบริษัท ทุนภัทร เปิดเผยว่า ธนาคารเกียรตินาคินได้รายการงานผลการรับซื้อหุ้นบริษัท ทุนภัทร จากผู้ถือหุ้นทั่วไปในช่วงวันที่ 7 ส.ค.4 ก.ย. ว่ามีผู้ถือหุ้นมาเสนอขายจำนวน 64,436,456 หุ้น คิดเป็นสัดส่วน 30.64% 
ทั้งนี้ ยังไม่รวมหุ้นของกลุ่มผู้ถือหุ้นรายใหญ่และผู้บริหารบางราย ซึ่งถือหุ้นรวมกันประมาณ 44.6% และคาดว่าจะขายให้ธนาคารในวันสุดท้าย 11 ก.ย. ทำให้ธนาคารรับซื้อหุ้นได้มากกว่า 75% ของทุนเรียกชำระแล้ว